ആകെ കണ്ഫ്യൂഷന്! കൊച്ചി: ഓണവിപണയില് പ്രതീക്ഷയര്പ്പിച്ച് വ്യാപാര സ്ഥാപനങ്ങള് തുറന്നപ്പോള് പുതുക്കിയ കോവിഡ് നിയന്ത്രണങ്ങള് കച്ചവടക്കാര്ക്ക് വെല്ലുവിളിയാകുന്നു. പുതുക്കിയ മാനദണ്ഡപ്രകാരം ഒരു ഡോസ് വാക്സിന് സ്വീകരിച്ചവര്ക്കോ 72 മണിക്കൂറിനുള്ളില് ആര്ടിപിസിആര് പരിശോധന നടത്തിയവര്ക്കോ മാത്രമേ വ്യാപാര സ്ഥാപനങ്ങളില് പ്രവേശിക്കാനാകൂ. അതേസമയം വാക്സിന് എടുക്കാത്തവര് കടകളിലെത്തിയാല് ആരെ വിവരം അറിയിക്കണമെന്നത് സംബന്ധിച്ച് വ്യാപാരികള്ക്ക് ഇപ്പോഴും അറിവില്ല. ഇത്തരക്കാര് കടയില് പ്രവേശിച്ചാല് എന്തു നടപടിയെടുക്കുമെന്നതിനും ഇവര്ക്ക് വ്യക്തതയില്ല. ഹോട്ടലുകള്ക്കു മുന്നില് ഭക്ഷണം കഴിക്കാമെന്ന നിര്ദേശത്തിലും കച്ചവടക്കാരുടെ ആശയക്കുഴപ്പം തുടരുകയാണ്. സര്ക്കാര് പുറത്തിറക്കിയ നിര്ദേശം കടകടള്ക്കു മുന്നില് കാണത്തക്കവിധം എഴുതിപതിപ്പിച്ചിരിക്കണമെന്ന് കഴിഞ്ഞ ദിവസം പോലീസ് നിര്ദേശം നല്കിയിരുന്നു. ഇതിന്റെ അടിസ്ഥാനത്തില് നഗരത്തിലെ ഒട്ടുമിക്ക വ്യാപാരസ്ഥാപനങ്ങളുടെ മുന്നിലും നിയന്ത്രണങ്ങള് സംബന്ധിച്ചുള്ള അറിയിപ്പ് പ്രദര്ശിപ്പിച്ചിട്ടുണ്ട്. ഓണം വിപണി ലക്ഷ്യമിട്ട് ഇതരസംസ്ഥാനത്തു നിന്നു വസ്ത്രങ്ങളും പച്ചക്കറികളും ഉള്പ്പെടെയുള്ളവ ജില്ലയിലെത്തി തുടങ്ങി. എന്നാല് സര്ക്കാര് നിയന്ത്രണങ്ങള് ഇത്തരത്തില് തുടര്ന്നാല് സാധനങ്ങള് കടയില് പോയി വാങ്ങാന് കഴിയാത്ത അവസ്ഥയാകുമെന്ന് പൊതുജനം വ്യക്തമാക്കുന്നു.